אתמול (שלישי) החל תרגיל בן שלושה ימים של פיקוד העורף בתל אביב, במסגרתו יתרגלו פינוי תושבים בשכונות בעיר. ברביעי יישמעו אזעקות במסגרת ניסוי צופרים וייראו זיקוקים בשמי תל אביב.
מוקדי חירום לחלוקת ערכות מגן לאזרחים נפתחו בשלושה מוקדים שונים - בתל אביב, בבת ים ובחולון. תושבים שבשכונותיהם נפתחו המוקדים קיבלו על כך הודעה בתיבות הדואר. הכתובות המדויקות של תחנות החלוקה מפורסמות באתרי הרשויות המקומיות ובאתר פיקוד העורף.
ברביעי בשעות הבוקר יתקיים תרגיל חירום באזור מחנה הקריה. בצה"ל מזהירים כי באזור תורגש תנועה ערה של כוחות הביטחון. בשעות אחר הצהריים והערב ייערך תרגיל חירום בשכונות מזרח תל אביב, שידמה תרחיש של נפילת טיל בלתי־קונבנציונאלי. בשעה 17:00 תוקרן בערוץ 717 ב"הוט" וב"יס" תוכנית מיוחדת לתושבי השכונות ביצרון ורמת ישראל, שתבקש מהתושבים להתפנות מהבתים כחלק מהתרגיל. התושבים אמורים להתפנות אל מתנ"ס "רמת ישראל", ובצה"ל יבקשו מהתושבים להישמע להנחיות פיקוד העורף.
ניסוי הצפירה יתרחש ברביעי בשעה 18:05 בערב, אז תופעל אזעקה עולה ויורדת בת דקה וחצי. אזעקה תישמע גם בתחנות הרדיו האזוריות רדיו תל אביב ורדיו ללא הפסקה. בצה"ל הוסיפו כי ייתכן שהאזעקה תישמע ביישובים הסמוכים לעיר. כחלק מהתרגיל, משעות הערב ועד 2 לפנות בוקר ייראו זיקוקים בשמי תל אביב.
העיר תל אביב רוויה במשרדי ממשלה, שגרירויות ומתקנים ביטחוניים, ולכן נחשבת בעיני קצינים בפיקוד כבעלת אתגר ביטחוני לשעת חירום. בזכות תרגילים שנערכו בשנים האחרונות כמו גם ההתמודדות עם ירי הטילים במהלך מבצע "עמוד ענן" בנובמבר 2012, השתפר התיאום בין פיקוד העורף, המשטרה, מד"א והעירייה. בפיקוד העורף מגדירים את תל אביב כבעלת מוכנות טובה לשעת חירום, אך במקביל, מציינים כי בעיר יש פערי מיגון משמעותיים: ל-54 אחוזים מתושבי העיר אין כל מיגון בקרבת בתיהם.
"התרגיל תוכנן מראש כחלק מגרף האימונים לשנת 2013", נמסר מדובר צה"ל. "התרגיל מהווה הזדמנות נוספת להכנת כלל הציבור בעיר תל אביב לחירום".